Virallinen lehti nro C 117 , 16/04/1998 s. 0139



KIRJALLINEN KYSYMYS E-3048/97 komissiolle esittäjä(t): Amedeo Amadeo (NI) (2. lokakuuta 1997) Aihe: Vihreä kirja kaupasta Asiani koskee vihreää kirjaa kaupasta (KOM(96) 0530 lop.). Ottaen huomioon kaikille jäsenvaltioille tarkoitettujen pitkäaikaisten aloitteiden merkityksen, pyydän tutkimaan mahdollisuutta 1. perustaa teknisiä kaupan alan kouluja, joilla olisi yhteinen perusopetusohjelma kaikissa jäsenvaltioissa, jotta voidaan opettaa, kouluttaa ja uudelleenkouluttaa kaupan alan yritysten johtajia ja alaisia; 2. rahoittaa erityiskoulutusohjelmia kaupallisen alan yrittäjille; 3. ottaa kaupallisen alan edustajia mukaan ammattikoulutuskomiteoihin; 4. kouluttaa ja valmentaa ylikansallisesti työnantajia ja työntekijöitä kaupan alalla, mikä voisi johtaa uusiin aloitteisiin, työpaikkoihin, toimintaan ja yrityksiin. Komission jäsenen Christos Papoutsisin komission puolesta antama vastaus (13. marraskuuta 1997) Euroopan yhteisö pyrkii toimillaan rohkaisemaan jäsenvaltioiden välistä yhteistyötä tukemalla ja täydentämällä niiden hankkeita, erityisesti Socrates- ja Leonardo da Vinci -ohjelmien avulla. Päävastuu koulutusohjelmien sisällöstä on jäsenvaltioilla. Siksi ei yhteisön tasolla ole mahdollista perustaa erityisesti kaupan tarpeita palvelevia teknisiä kouluja, joilla olisi tarjolla vain yksi koulutusohjelma. Sitä vastoin on täysin mahdollista kannustaa jo olemassa olevien koulujen välistä yhteistyötä, jotta voitaisiin esimerkiksi tarjota eurooppalainen näkökulma annettavaan ammattiopetukseen. Lukuisia tällaisia esimerkkejä löytyy pilottihankkeista ja vaihto-ohjelmista, jotka on valittu Leonardo da Vinci -ohjelmaan tulleista hakemuksista vuosina 1995*1996. Toisaalta Leonardo da Vinci -ohjelman puitteissa on mahdollista rahoittaa hankkeita nimenomaan kaupan alan yrittäjien kouluttamiseksi. Näillä hankkeilla on kaksi edellytystä: ensinnäkin hankkeen tulee olla innovatiivinen (Leonardo da Vinci pyrkii olemaan ammattikoulutuksen innovaatiolaboratorio Euroopassa), ja toiseksi sen on ylitettävä kansallisuusrajat (useimmissa tapauksissa vaaditaan vähintään kolme jäsenvaltiota). Kahdella ensimmäisellä hakukerralla hyväksytyistä hankkeista monet keskittyvät yrityshenkiseen koulutukseen, olipa kyseessä sitten uuden pk-yrityksen perustaminen kaupan alalle tai käsiteollisuuteen tai jo olemassa olevan yrityksen kehittäminen. Mitä tulee kaupallisen alan edustajien osallistumiseen ammattikoulutuskomiteoiden työskentelyyn, voidaan todeta, että ammattikoulutuksen neuvoa-antava komitea kokoaa jäsenvaltioiden ja työmarkkinaosapuolten edustajat eri ammattiryhmistä. Ei siis ole mahdollista saada komiteaan pelkästään kaupan alan edustusta. Leonardo da Vinci -ohjelman toteuttamisessa komissiota avustaa lausuntoja antava komitea. Työmarkkinaosapuolten edustajat osallistuvat työskentelyyn tarkkailijoina. Lisäksi mukana on edustajia kaupan alaan läheisesti liittyvistä järjestöistä kuten EY:n teollisuuden ja työnantajajärjestöjen liitto (UNICE), Euroopan käsiteollisuuden sekä pienten ja keskisuurten yritysten liitto (UEAPME) sekä julkisten yritysten keskus (CEEP) ja joko Eurochambre-kauppakamarit tai tukku- ja vähittäiskauppaa edustava Euroopan yhdistys (Eurocommerce).